**LĒMUMS**

Liepājā

|  |  |  |
| --- | --- | --- |
| 2022.gada 19.maijā | Nr.211/9  (prot. Nr.9, 42.§) |  |

Par zemesgabala Brīvības ielā 18/24

daļas nomas līguma darbības

termiņa pagarināšanu

Lai racionāli rīkotos ar pašvaldības mantu, kura šobrīd netiek izmantota pašvaldības funkciju izpildei, ievērojot, ka nomas līguma saistības ir izpildītas, pamatojoties uz likuma "Par pašvaldībām" 14.panta pirmās daļas 2.punktu un 21.panta pirmo daļu, Ministru kabineta 2018.gada 19.jūnija noteikumu Nr.350 "Publiskas personas zemes nomas un apbūves tiesības noteikumi" 7., 8., 9., 17. un 137.punktu, izskatot akciju sabiedrības "Sadales tīkls" 2022.gada 11.aprīļa vēstuli Nr.308000-03/874 "Par zemes nomas līguma pagarināšanu Liepājā, Brīvības ielā 18/24", zemes nomas līgumu, kas 2017.gada 11.maijā noslēgts starp Liepājas pilsētas pašvaldību un akciju sabiedrību "Sadales tīkls", Liepājas valstspilsētas pašvaldības Nekustamo īpašumu jautājumu konsultatīvās komisijas 2022.gada 13.aprīļa priekšlikumu (sēdes protokols Nr.8) un Liepājas valstspilsētas pašvaldības domes pastāvīgās Pilsētas attīstības komitejas 2022.gada 12.maija lēmumu (sēdes protokols Nr.5), Liepājas valstspilsētas pašvaldības dome **nolemj:**

1. Pagarināt 2017.gada 11.maijā noslēgto nomas līgumu ar akciju sabiedrību "Sadales tīkls" (reģistrācijas Nr.40003857687; juridiskā adrese: Šmerļa iela 1, Rīga), kas rīkojas akciju sabiedrības "Latvenergo" (reģistrācijas Nr.40003032949; juridiskā adrese: Pulkveža Brieža iela 12, Rīga) vārdā, par zemesgabala Liepājā, Brīvības ielā 18/24 (kadastra Nr.1700 021 0229) daļas 30 kv.m platībā nomu akciju sabiedrības "Latvenergo" piederošās ēkas (būves) Brīvības ielā 18T (kadastra apzīmējums 1700 021 0229 001) un tajā esošā energoapgādes objekta TP 125 ekspluatācijai, remontam, rekonstrukcijai un renovācijai termiņu uz 10 (desmit) gadiem, ieskaitot nomas līguma termiņā faktiskās nomas attiecības par laiku no 2022.gada 11.maija līdz vienošanās par līguma termiņa pagarināšanu spēkā stāšanās dienai.

2. Uzdot Liepājas pilsētas pašvaldības iestādei "Nekustamā īpašuma pārvalde" viena mēneša laikā no lēmuma pieņemšanas dienas sagatavot 2017.gada 11.maijā noslēgtajā zemes nomas līgumā šādu grozījumu un izteikt līguma 2.sadaļu "LĪGUMA TERMIŅŠ" šādā redakcijā:

"Līgums stājas spēkā tā parakstīšanas dienā un ir spēkā līdz 2032.gada 10.maijam".

3. Gadījumā, ja akciju sabiedrības "Sadales tīkls" vainas dēļ grozījums par nomas līguma darbības termiņa pagarināšanu netiek noslēgts viena mēneša laikā no šī lēmuma pieņemšanas dienas, lēmums zaudē spēku un zemes nomas maksāšanas pienākums iestājas, pamatojoties uz normatīvajos aktos noteiktā kārtībā iesniegtu maksāšanas paziņojumu vai rēķinu.

4. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt zemes nomas līguma grozījumu, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

5. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Nekustamā īpašuma pārvaldei, nomniekam | |